Pernille Rosenkrantz-Theil (EL), 2004-05-06:
Enhedslisten vil ikke stemme for lovforslaget, som det ligger.
Vi opfordrer ministeren til at dele det op, således at tiltag til en yderligere liberalisering af markedet adskilles fra initiativer til at fremme vedvarende energi og
den statslige overtagelse af transmissionsnettet
Vi mener ikke, at de to ting har noget med hinanden at gøre. Enhedslisten har mange grunde til ikke at støtte
dette lovforslag.
Det er en cementering af elliberaliseringen, som vi fra begyndelsen har taget afstand fra.
Det er den endelige håndfæstning af det tyveri af forbrugernes ejendom, som liberaliseringen er.
Her foræres forbrugernes investering og indflydelse væk.
Først indførte man det kunstgreb at dele egenkapitalen op, så de forbrugerbetalte investeringer delvis blev frataget forbrugerne, mens man bevarede en bunden kapital som forbrugerejendom.
Det har været en rød klud for øjnene på de politikere, hvis mål hele tiden har været at samle den danske elsektor i et stort, privat monopol.
Også bestemmelsen om fortsat forbrugerindflydelse i selskaberne, der sælges fra, har været i vejen.
Aftalepartierne lover forbrugerne, at loven ikke betyder stigende priser, fordi man fastfryser et prisniveau, og fordi forsyningsselskaberne fortsat ikke skal kunne forrente hele kapitalen.
Men hvad er næste skridt, hvis det blokerer for opkøb og koncentration af selskaber?
Vil vi så se en ny aftale om et år, som lemper på den bestemmelse?
Det er jo svært at tro, at selskaber, der skal ud og købe op, vil lade sig nøje med en ganske lav forrentning.
Det er i øvrigt interessant, at aftalepartierne på denne her måde indrømmer, at strukturrationalisering på området formentlig vil betyde stigende priser, hvis man ikke direkte pålægger sektoren et prisstop, som man har gjort med den her aftale. En del af de forbrugere, der bruger el, bruger også varme, og det er et stigende problem, at den markedsgjorte elproduktion lægger pres på varmeforbrugerne for at få tab dækket, navnlig når elprisen er lav og varmeproduktionen nødvendig.
Samtidig får varmeforbrugerne intet ud af det, når elsalget giver overskud, og dette lovforslag ændrer ikke ved beskyttelsesniveauet og giver ingen instrumenter, der sikrer, at der ikke overvæltes omkostninger fra elsiden til varmesiden. Enhedslisten kan støtte, at hovedelnettet kommer i offentligt eje, og ønsker, at statens ret og pligt til at overtage regionale net også kommer til at gælde for de lokale distributionsnet, så nettene ikke overtages af private eller andre, der ikke er følsomme over for forbrugernes interesser.
Mølleudbygningen er vi selvfølgelig positive over for, men vi vil gerne minde om midt i al den jubel, der har været over, at der kommer flere vindmøller, at vi end ikke er oppe på det niveau, der lå i kortene, før den nuværende regering trådte til, og at de udbud, der er lagt op til for de store havmølleparker, ikke lægger op til et folkeligt engagement i parkerne. Enhedslisten ønsker også, at der bliver set grundigt på, om de møller, der nu tages ned under skrotningsordningen, kan være gode nok til at anvendes andre steder i verden.
Vi har mange andre anker mod lovforslaget, og det forventer jeg at hr. Keld Albrechtsen vil tage op i forbindelse med udvalgsbehandlingen og vil få svar på ved den lejlighed.